Stéttarfélag færeyskra hjúkrunarfræðinga segir það óásættanlegt að þeim sem annast kórónuveirusjúklinga sé ekki greitt sérstaklega fyrir það. Landssjúkrahúsið kallar eftir framtíðarlausn varðandi skimanir og bólusetningu.
Hjúkrunarfræðingar krefjast þess að landsstjórnin taki ástandið alvarlega og greiði uppbót í samræmi við áhættuna sem fylgir starfinu. Óluva í Gong formaður félagsins hefur eftir starfandi hjúkrunarfræðingum að álagið sé nánast orðið óbærilegt. Tummas í Garði, aðstoðarforstjóri faglækninga við Landssjúkrahúsið, tekur undir það en segir jafnframt að það sé heilbrigðisstarfsfólki í blóð borið að vinna meira en skyldan býður því.
Allir séu þó orðnir afar uppgefnir, ekki aðeins framlínustarfsfólk heldur allt starfsfólk sjúkrahúsanna í Færeyjum. Alls eru 533 smitaðir í eyjunum samkvæmt nýjustu tölum á kórónuveiruvefnum.
Stjórnendur Landssjúkrahússins báðust í vikunni undan áframhaldandi ábyrgð á skimunum og bólusetningum. Tummas segir þá vinnu hafa skapað mikið álag á starfsfólkið og ekkert útlit var fyrir að því linnti í bráð. Tummas kallar eftir varanlegri lausn sem hægt verði að grípa til beri að óvænt atvik á borð við faraldra.
Hann segir það vera hlutverk sjúkrahússins að annast veikt fólk en þau sem mæti í skimun séu ekki lasin. Því segir Tummas að skynsamlegast væri að heimilislæknar og lyfsalar tækju við því líkt og gert er víða um lönd.
Færeyski hjúkrunarfræðingar kalla eftir breytingum á fyrirkomulagi skimana og bólusetninga í landinu og segja óásættanlegt að þeim sem annast kórónuveirusjúklinga sé ekki greitt sérstaklega fyrir það. 